## Zakon o izmjenama i dopunama Zakona o Poreznoj upravi

### NN 112/2012 (11.10.2012.), Zakon o izmjenama i dopunama Zakona o Poreznoj upravi

HRVATSKI SABOR

2427

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O POREZNOJ UPRAVI

Proglašavam Zakon o izmjenama i dopunama Zakona o Poreznoj upravi, koji je Hrvatski sabor donio na sjednici 28. rujna 2012. godine.

Klasa: 011-01/12-01/116

Urbroj: 71-05-03/1-12-2

Zagreb, 4. listopada 2012.

Predsjednik

Republike Hrvatske

Ivo Josipović, v. r.

ZAKON

O IZMJENAMA I DOPUNAMA ZAKONA O POREZNOJ UPRAVI

Članak 1.

U Zakonu o Poreznoj upravi (»Narodne novine«, br. 25/12.) članak 9. mijenja se i glasi:

»(1) U Poreznoj upravi ustrojavaju se: Središnji ured, područni uredi i ispostave područnih ureda.

(2) Područni uredi se ustrojavaju za obavljanje poslova Porezne uprave na određenom teritorijalnom području ili za određene porezne obveznike.

(3) Područni uredi koji se ustrojavaju za obavljanje poslova Porezne uprave na određenom teritorijalnom području jesu područni uredi po županijama.

(4) Područni ured koji se ustrojava za obavljanje poslova Porezne uprave za određene porezne obveznike je Ured za velike porezne obveznike sa sjedištem u Zagrebu.

(5) Područni uredi ustrojavaju se kao područni uredi u tri kategorije:

– područni ured prve kategorije: Područni ured Zagreb i Ured za velike porezne obveznike;

– područni uredi druge kategorije: Područni ured Split, Područni ured Rijeka, Područni ured Pazin i Područni ured Osijek;

– područni uredi treće kategorije: ostali područni uredi.

(6) Ispostava područnog ureda može na području za koje je osnovana organizirati obavljanje pojedinih poslova izvan sjedišta ispostave područnog ureda.«.

Članak 2.

Iza članka 9. dodaje se članak 9.a koji glasi:

»Članak 9.a

(1) Ured za velike porezne obveznike je stvarno i mjesno nadležan za velike porezne obveznike na području Republike Hrvatske.

(2) Kriteriji za određivanje velikih poreznih obveznika koji su u nadležnosti Ureda za velike porezne obveznike prema stavku 1. ovoga članka jesu djelatnost i visina ostvarenog prihoda.

(3) Ministar financija će pravilnikom detaljno propisati uvjete za ispunjavanje kriterija za određivanje velikih poreznih obveznika za koje je nadležan Ured za velike porezne obveznike.«.

Članak 3.

U članku 14. stavci 2. i 3. mijenjaju se i glase:

»(2) U područnim uredima prve kategorije pročelniku područnog ureda u radu pomažu pomoćnici pročelnika koji upravljaju sektorom te za svoj rad i rad sektora odgovaraju pročelniku područnog ureda.

(3) U područnim uredima druge kategorije pročelnicima u radu pomaže pomoćnik pročelnika koji za svoj rad odgovara pročelniku.«.

Članak 4.

U članku 16. iza stavka 1. dodaje se stavak 2. koji glasi:

»(2) Mišljenja i upute koje donosi Središnji ured Porezne uprave o primjeni poreznih propisa obvezujući su za sve ustrojstvene jedinice Porezne uprave.«.

Članak 5.

U članku 17. iza stavka 1. dodaje se stavak 2. koji glasi:

»(2) Pojedine upravne i druge stručne poslove za Ured za velike porezne obveznike mogu obavljati teritorijalni područni uredi i njihove ispostave.«.

Članak 6.

Iza članka 36. dodaje se članak 36.a koji glasi:

»Članak 36.a

Ovlašćuje se ministar financija da u roku od 30 dana od dana stupanja na snagu ovoga Zakona donese pravilnik o uvjetima za ispunjavanje kriterija za određivanje velikih poreznih obveznika za koje je nadležan Ured za velike porezne obveznike.«.

Članak 7.

(1) Vlada Republike Hrvatske će u roku od 30 dana od dana stupanja na snagu ovoga Zakona uredbom uskladiti unutarnje ustrojstvo Ministarstva financija s odredbama ovoga Zakona.

(2) Ministar financija uskladit će Pravilnik o unutarnjem redu Ministarstva financija u roku od 30 dana od dana stupanja na snagu uredbe iz stavka 1. ovoga članka.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 410-01/12-01/11

Zagreb, 28. rujna 2012.

HRVATSKI SABOR

Potpredsjednik

Hrvatskoga sabora

Josip Leko, v. r.

Zakon, NN 112/2012-2427